als_Latn dik_Latn sag_Latn
MINISTRI I DIASPORËS, Z. IBRAHIM MAKOLLI, MBAN LIGJERATË PARA STUDENTËVE NË GJERMANI
Ministri i Diasporës, z. Ibrahim Makolli, është ftuar si ligjërues në Republikën Federale të Gjermanisë, me ftesë të shkollës “Selma Rosenfeld”, në kuadër të projektit “Gjermania dhe Kosova – Arsimi ndërton Ura”.
Më poshtë gjeni fjalimin e Ministrit, z. Ibrahim Makolli të mbajtur gjatë hapjes solemne të këtij projekti.
I nderuari z.Holaschke,
Të nderuar të pranishëm,
Më lejoni së pari t’ju falënderoj për ftesën dhe t’ju përshëndes në emrin tim dhe të Ministrisë së Diasporës.
Kam nderin të qëndroj në mesin e një brezi të ri e të shëndoshë, i cili në të ardhmen do të jetë bartës edhe i proceseve të rëndësishme të Kosovës dhe të vendit tuaj.
Republika e Kosovës, shteti më i ri në Evropë që zë një vend të veçantë në historinë botërore moderne, para një muaji e festoi ditëlindjen e 6-të.
Jorastësisht them se Kosova ka zënë një vend të posaçëm në historinë botërore, pasi, siç e mbani mend shumica nga ju, nuk ka shumë kohë që populli im ka kaluar një rrugë të vështirë për të arritur paqen, lirinë dhe demokracinë.
Të gjithë qytetarët shqiptarë u larguan nga puna, shkollimi në gjuhën shqipe filloi të ndalohej, keqtrajtimi dhe burgosja politike u bënë përditshmëri e popullit të Kosovës. Në kohën kur, në përgjithësi, arsimi në shtetet e lira dhe demokratike po arrinte kulmet e avancimit dhe zhvillimit teknologjik, nxënësit dhe studentët shqiptarë e mbanin procesin e mësimit nëpër shtëpi private, ku një dhomë gjumi u bë klasë mësimore, në të cilën i zhvillonin proceset arsimore në gjuhën shqipe deri në 50 nxënës. Gjatë kësaj kohe ishin pikërisht studentët shqiptarë ata që të parët u ngritën në këmbë, duke protestuar masivisht për të drejtën e tyre elementare, për të drejtën e shkollimit. Gjatë këtyre protestave, u keqtrajtuan, u burgosën dhe u vranë një numër i madh i studentëve, të cilët atëbotë ishin të moshës që jeni ju sot.
Me gjithë vështirësitë, me gjithë keqtrajtimin dhe dhunën e ushtruar në studentët dhe mësuesit shqiptarë, ky proces asnjëherë nuk u ndal, pasi vullneti për t’u shkolluar në gjuhën shqipe ishte shumë i madh.
Arritëm t’i mposhtnim forcat ushtarake serbe, të cilat deri në ato momente ushtronin dhunë në popullsinë e pafajshme kosovare. Që nga ky moment filloi një periudhë tjetër për popullin e Kosovës, ajo e ndërtimit të një shteti, në të cilin mbizotërojnë paqja, demokracia dhe liria për secilin qytetar, duke mos bërë dallime kombëtare dhe fetare.
Në secilin proces të rëndësishëm të shtetit të Kosovës, qofshin ato procese politike, ekonomike apo arsimore, një ndër partnerët kryesorë e kemi pasur dhe vazhdojmë ta kemi shtetin gjerman, me ndihmën e të cilit arritëm ta konkretizonim krijimin e shtetit të Kosovës, më 17 shkurt të vitit 2008.
Sot në Gjermani jetojnë mijëra shqiptarë, shumica e tyre shqiptarë nga Kosova, kurse edhe numri i studentëve shqiptarë që shkollohen në shkollat, kolegjet dhe në universitetet gjermane është shumë i lartë. I falënderojmë institucionet arsimore gjermane, të cilat u ofrojnë studentëve shqiptarë përkrahje, duke i cilësuar ata të barabartë me studentët vendës, por edhe duke u ofruar mundësi që vlerat, traditat dhe kulturën shqiptare ta paraqesin para opinionit gjerman.
Me këtë rast, më lejoni të shpreh mirënjohje dhe falënderimet më të sinqerta për shkollën “Selma Rosenfeld”, e cila merr pjesë në projekte të ndryshme arsimore gjermano-shqiptare. Binjakëzimi i shkollës “Selma Rosenfeld” me shkollën “Vezir Jashari” nga Ferizaj ka mundësuar që nxënësit e këtyre shkollave t’i shkëmbejnë idetë dhe përvojat e tyre, të jenë në kontakt të vazhdueshëm dhe të organizojnë projekte të përbashkëta. Për rininë e Kosovës ende ka kufizime në lëvizje të lirë drejt shteteve të tjera, andaj edhe mundësia për të njohur kultura të reja është shumë e vogël, kurse nëpërmjet binjakëzimeve krijohet një mundësi shumë e mirë që secili nxënës të njihet nga afër me kultura dhe tradita të ndryshme.
Shpresoj dhe besoj që ky lloj i iniciativave mes shkollave gjermane dhe atyre kosovare të mos ndalet, por të shtohet, sepse në këtë mënyrë arrijmë që atë që e ndalon politika për rininë kosovare, ta mundësojë arsimi. Shfrytëzoj rastin që udhëheqësit e shkollës “Selma Rosenfeld” t’i lus që të ndikojnë edhe tek institucionet e tjera arsimore të Gjermanisë që në të ardhmen të marrin iniciativa të njëjta, duke krijuar kështu ura lidhëse mes rinisë gjermane dhe asaj kosovare.
Në fund, më lejoni edhe një herë që në emër të institucioneve të Republikës së Kosovës, por edhe të qytetarëve të saj t’ju falënderoj përzemërsisht për miqësinë tuaj pa përfitime që i keni ofruar dhe vazhdoni t’i ofroni popullit tonë.
als_Latn als_Latn als_Latn pol_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn